АҞӘА, жәабран 8 — Sputnik. Ианеиҵаха фҩык ауаа ҭахеит, 13-ҩык ахәрақәа роуит ҳәа ааицҳауеит ақалақь агубернатор Али Ерликаиа.
"Аҽа х-ԥсыбаҩык аҩны иаҵырхит. Абасала иҭахаз рхыԥхьаӡара фҩык рҟынӡа инаӡеит. 13-ҩык ахәрақәа зауз рҟынтәи хҩык ареанимациаҿ ишьҭоуп. Урҭ руаӡәк иҭагылазаашьа акыр иуадаҩуп", - ҳәа ажурналистцәа иреиҳәеит ақалақь агубернатор Али Ерликаиа.
Аиқәырхаҩцәа аилаҳарақәа реилыргара иаҿуп.
Аиқәырхаратә операциа иалахәуп 500-ҩык рҟынӡа еиуеиԥшым амаҵзура ҷыдақәа русзуҩцәа.
Аҩны аилаҳара мзызс иахәаԥшуеит аҵыхәтәантәи ах-еихагылак закәаншьаҭада иахьахаргылаз.